საფრანგეთის რევოლუციის კალენდარი
საფრანგეთის რევოლუციის (რესპუბლიკის) კალენდარი — XVIII საუკუნის ბოლოს საფრანგეთში მომხდარმა რევოლუციამ ბოლო მოუღო მონარქიასა და ფეოდალურ წყობას. რევოლუციურმა მთავრობამ გადაწყვიტა შემოეღო ახალი კალენდარული ერა და წელთაღრიცხვის ათვლა საფრანგეთის რესპუბლიკის გამოცხადების დღიდან (გრიგორიანული კალენდრით 1792 წ. 22 სექტემბერი) დაეწყო. შეიცვალა თვეების სახელწოდებებიც. წელიწადი იყოფოდა თორმეტ თვედ; თვეების სახელწოდებები გამოიყვანეს წლის ოთხი დროის მნიშვნელოვანი მოვლენების ამსახველი ფრანგული სიტყვებიდან: ვანდემიერი (რთველი), ბრიუმერი (ნისლი), ფრიმერი (სიცივე), ნივოზი (თოვლი), პლიუვიოზი (წვიმა), ვანტოზი (ქარი), ჟერმინალი (თესლი, გაღვივება), ფლორეალი (ყვავილი), პრერიალი (მინდორი), მესიდორი (მკა), თერმიდორი (სიცხე), ფრუქტიდორი (ხილი). ყოველი თვე შედგებოდა 30 დღისგან. შვიდდღიანი კვირის ნაცვლად შემოიღეს ათდღიანი დეკადები. რადგან წელიწადში 360 დღეზე მეტია, რევოლუციური კალენდრის უკანასკნელი თვის ფრუქტიდორის მომდევნო რამდენიმე დღე გამოცხადებული იყო უქმე დღეებად. ახალმა კალენდარმა ცოტა ხანს გაძლო. 1806 წლის 1 იანვრიდან ნაპოლეონმა იგი კვლავ გრიგორიანული კალენდრით შეცვალა.